CELEX: 32017R1202
Language: sk
Date: 2017-07-05
Title: Nariadenie Komisie (EÚ) 2017/1202 z 5. júla 2017, ktorým sa zamieta povolenie určitých zdravotných tvrdení o potravinách, iných ako tvrdení, ktoré odkazujú na zníženie rizika ochorenia a na vývoj a zdravie detí (Text s významom pre EHP )

6.7.2017   
            
            
               SK
            
            
               Úradný vestník Európskej únie
            
            
               L 173/6
            
         NARIADENIE KOMISIE (EÚ) 2017/1202
   z 5. júla 2017,
   ktorým sa zamieta povolenie určitých zdravotných tvrdení o potravinách, iných ako tvrdení, ktoré odkazujú na zníženie rizika ochorenia a na vývoj a zdravie detí
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 18 ods. 5,
   keďže:
   
               (1)
            
            
               Podľa nariadenia (ES) č. 1924/2006 sú zdravotné tvrdenia o potravinách zakázané, pokiaľ nie sú povolené Komisiou v súlade s uvedeným nariadením a zaradené do zoznamu povolených tvrdení.
            
         
               (2)
            
            
               V nariadení (ES) č. 1924/2006 sa takisto stanovuje, že žiadosti o povolenie zdravotných tvrdení môžu prevádzkovatelia potravinárskych podnikov predkladať príslušnému vnútroštátnemu orgánu členského štátu. Príslušný vnútroštátny orgán má postúpiť platné žiadosti Európskemu úradu pre bezpečnosť potravín (EFSA), ďalej len „úrad EFSA“, na účely vedeckého posúdenia, ako aj Komisii a členským štátom pre informáciu.
            
         
               (3)
            
            
               Úrad EFSA má k predmetnému zdravotnému tvrdeniu vydať stanovisko.
            
         
               (4)
            
            
               Komisia má s prihliadnutím na stanovisko úradu rozhodnúť o povolení zdravotných tvrdení.
            
         
               (5)
            
            
               V nadväznosti na žiadosť, ktorú predložila spoločnosť Granarolo S.p.A. podľa článku 13 ods. 5 nariadenia (ES) č. 1924/2006, bol úrad požiadaný o vydanie stanoviska k zdravotnému tvrdeniu týkajúcemu sa nízkotučného fermentovaného mlieka v kombinácii s fruktooligosacharidmi a živými kmeňmi Lactobacillus rhamnosus GG (ATCC 53103), Streptococcus thermophilus (Z57) a Lactobacillus delbrueckii subsp. bulgaricus (LB2) a ochrany pred reaktiváciou vírusu Herpes simplex v epiteli úst a pier [otázka č. EFSA-Q-2015-00488 (2)]. Tvrdenie navrhované žiadateľom bolo formulované takto: „Konzumácia nízkotučného fermentovaného mlieka v kombinácii s fruktooligosacharidmi (FOS) a živými kmeňmi Lactobacillus rhamnosus GG (ATCC 53103), Streptococcus thermophilus (Z57) a Lactobacillus delbrueckii subsp. bulgaricus (LB2) pomáha znižovať počet prípadov opakovaného výskytu oparu na perách vyvolaného infekciou vírusom Herpes simplex u zdravých vnímavých jedincov.“
            
         
               (6)
            
            
               Komisii a členským štátom bolo 19. júla 2016 doručené vedecké stanovisko, v ktorom úrad na základe predložených údajov dospel k záveru, že medzi konzumáciou nízkotučného fermentovaného mlieka, ktoré je predmetom zdravotného tvrdenia, a ochranou pred reaktiváciou vírusu Herpes simplex v epiteli úst a pier nebola zistená príčinná súvislosť. Uvedené tvrdenie nie je v súlade s požiadavkami nariadenia (ES) č. 1924/2006, a preto by sa nemalo povoliť.
            
         
               (7)
            
            
               V nadväznosti na žiadosť, ktorú predložila spoločnosť Food for Health Ireland podľa článku 13 ods. 5 nariadenia (ES) č. 1924/2006, bol úrad požiadaný o vydanie stanoviska k zdravotnému tvrdeniu týkajúcemu sa FHI LFC24 – hydrolyzátu kazeínu získaného z kravského mlieka – a zníženia postprandiálnej glykémie v krvi [otázka č. EFSA-Q-2015-00755 (3)]. Tvrdenie navrhované žiadateľom bolo formulované takto: „FHI LFC24 pomáha regulovať hladinu glukózy v krvi po jedle.“
            
         
               (8)
            
            
               Komisii a členským štátom bolo 22. júla 2016 doručené vedecké stanovisko úradu, v ktorom sa uvádza, že dôkazy predložené žiadateľom nepotvrdzujú, že zníženie výskytu postprandiálnej glykémie zvýšeným vylučovaním inzulínu zaručuje priaznivý fyziologický účinok u cieľovej populácie, ktorej je tvrdenie určené. Preto úrad na základe predložených údajov dospel k záveru, že medzi konzumáciou potravín, ktorá sú predmetom tvrdenia, a priaznivým fyziologickým účinkom u cieľovej populácie nebola zistená príčinná súvislosť. Uvedené tvrdenie nie je v súlade s požiadavkami nariadenia (ES) č. 1924/2006, a preto by sa nemalo povoliť.
            
         
               (9)
            
            
               V nadväznosti na žiadosť, ktorú predložila spoločnosť Pierre Fabre Medicament podľa článku 13 ods. 5 nariadenia (ES) č. 1924/2006, bol úrad požiadaný o vydanie stanoviska k zdravotnému tvrdeniu týkajúcemu sa V0137 – rybieho oleja obohateného o DHA – a schopnosti „spomaľovať vekom podmienený pokles kognitívnych funkcií v oblastiach pamäte a exekutívnych funkcií“ [otázka č. EFSA-Q-2016-00071 (4)]. Tvrdenie navrhované žiadateľom bolo formulované takto: „V0137 v spojení s fyzickými a intelektuálnymi cvičeniami pomáha spomaľovať vekom podmienený pokles kognitívnych funkcií v oblastiach pamäte a exekutívnych funkcií“.
            
         
               (10)
            
            
               Komisii a členským štátom bolo 5. augusta 2016 doručené vedecké stanovisko, v ktorom úrad na základe predložených údajov dospel k záveru, že medzi konzumáciou V0137, ktorá je predmetom zdravotného tvrdenia, a spomalením poklesu kognitívnych funkcií nebola zistená príčinná súvislosť. Uvedené tvrdenie nie je v súlade s požiadavkami nariadenia (ES) č. 1924/2006, a preto by sa nemalo povoliť.
            
         
               (11)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Zdravotné tvrdenia uvedené v prílohe k tomuto nariadeniu sa nezaradia do zoznamu povolených tvrdení Únie podľa článku 13 ods. 3 nariadenia (ES) č. 1924/2006.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. júla 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 404, 30.12.2006, s. 9.
   
      (2)  Vestník EFSA (EFSA Journal) (2016) 14(7):4538.
   
      (3)  Vestník EFSA (EFSA Journal) (2016) 14(7):4540.
   
      (4)  Vestník EFSA (EFSA Journal) (2016) 14(8):4539.
   
      PRÍLOHA
      
         Zamietnuté zdravotné tvrdenia
      
      
                  Žiadosť – príslušné ustanovenia nariadenia (ES) č. 1924/2006
               
               
                  Živina, látka, potravina alebo kategória potravín
               
               
                  Tvrdenie
               
               
                  Odkaz na stanovisko EFSA
               
            
                  Zdravotné tvrdenie podľa článku 13 ods. 5, ktoré vychádza z nových vedeckých dôkazov a/alebo zahŕňa požiadavku ochrany informácií, ktoré sa považujú za interné
               
               
                  Nízkotučné fermentované mlieko v kombinácii s fruktooligosacharidmi (FOS) a živými kmeňmi Lactobacillus rhamnosus GG (ATCC 53103), Streptococcus thermophilus (Z57) a Lactobacillus delbrueckii subsp. bulgaricus (LB2).
               
               
                  Konzumácia nízkotučného fermentovaného mlieka v kombinácii s fruktooligosacharidmi (FOS) a živými kmeňmi Lactobacillus rhamnosus GG (ATCC 53103), Streptococcus thermophilus (Z57) a Lactobacillus delbrueckii subsp. bulgaricus (LB2) pomáha znižovať počet prípadov opakovaného výskytu oparu na perách vyvolaného infekciou vírusom Herpes simplex u zdravých vnímavých jedincov.
               
               
                  Q-2015-00488
               
            
                  Zdravotné tvrdenie podľa článku 13 ods. 5, ktoré vychádza z nových vedeckých dôkazov a/alebo zahŕňa požiadavku ochrany informácií, ktoré sa považujú za interné
               
               
                  FHI LFC24 – hydrolyzát kazeínu získaného z kravského mlieka.
               
               
                  FHI LFC24 pomáha regulovať hladinu glukózy v krvi po jedle.
               
               
                  Q-2015-00755
               
            
                  Zdravotné tvrdenie podľa článku 13 ods. 5, ktoré vychádza z nových vedeckých dôkazov a/alebo zahŕňa požiadavku ochrany informácií, ktoré sa považujú za interné
               
               
                  V0137 – rybí olej obohatený o DHA.
               
               
                  V0137 v spojení s fyzickými a intelektuálnymi cvičeniami pomáha spomaľovať vekom podmienený pokles kognitívnych funkcií v oblastiach pamäte a exekutívnych funkcií.
               
               
                  Q-2016-00071